Michelle Bachelet

Verónica Michelle Bachelet Jeria /βeˈɾonika miˈʃɛl baʃˈle ˈçeɾja/ (sündinud 29. septembril 1951 Santiagos) on Tšiili sotsialistist poliitik ja riigi esimene naispresident. Ta oli Tšiili president aastatel 2006–2010 ja 2014–2018. 2018–2022 oli ta ÜRO inimõiguste ülemvolinik.

Ta on hariduselt kirurg. Ta on olnud Tšiili tervishoiuminister ja kaitseminister.

Elulugu 
Tema isa Alberto Bachelet oli Salvador Allende valitsuse ajal Toidujaotamise Ameti juht. Kui Augusto Pinochet 11. septembril 1973 riigipöörde korraldas, keeldus ta riigist lahkumast. Ta vahistati, süüdistatuna reetmises. Järgmistel kuudel piinati teda iga päev kuni surmani, mis saabus Santiago vanglas 12. märtsil 1974. 10. jaanuaril 1975 vahistati ka Michelle Bachelet ja tema ema. Ka neid piinati, ent saadeti juba jaanuari lõpus riigist välja Austraaliasse, kuhu Michelle'i vend Alberto oli kolinud juba 1969. aastal. Michelle Bachelet' peigmees Jaime López vahistati samuti ja ta jäi vanglas teadmata kadunuks.

Michelle kolis koos oma emaga Ida-Saksamaale, kus Michelle asus Leipzigis Herderi instituudis saksa keelt õppima ja jätkas Berliinis Humboldti Ülikoolis oma meditsiiniõpinguid. Seal kohtas ta arhitekt Jorge Dávalosi, kes samuti oli tšiili emigrant. Nad abiellusid 1977 ja nende esimene laps Jorge Alberto Sebastian sündis Leipzigis 1978. Veebruaris 1979 said nad loa naasta kodumaale ja samal kuul kolisidki Tšiilisse. Nende teine laps Francisca Valentina sündis veebruaris 1984.

Bachelet, kes oli avalikkusele sel ajal üsna tundmatu, määrati 11. märtsil 2000 tervishoiuministriks. President Ricardo Lagos seadis talle eesmärgiks kaotada haiglajärjekorrad. Bachelet suutis neid vähendada 10 korda, aga kuna eesmärk jäi täitmata, esitas ta tagasiastumispalve, mida president vastu ei võtnud. 7. jaanuaril 2002 määrati ta kaitseministriks. Bachelet oli Ladina-Ameerika esimene naiskaitseminister.

1. oktoobril 2004 vabastati ta ministri kohalt, sest ta valmistus presidendivalimisteks. 28. jaanuaril 2005 kuulutati ta Tšiili Sotsialistliku Partei kandidaadiks presidendivalimistel. Valimised toimusid aastavahetusel: detsembris võitis Bachelet valimiste esimese vooru 46%-ga häältest ja jaanuaris 2006 teise vooru 53,5%-ga. Ta on Ladina-Ameerika esimene naispresident, kes pole mõne varasema presidendi abikaasa, ja Tšiili esimene naispresident.

2009. aasta lõpus oli Bachelet' toetus rahva seas üle 80%.

Detsembris 2013 peetud presidendivalimistel valiti Michelle Bachelet uuesti presidendiks. Ta astus ametisse 11. märtsil 2014.

Isiklikku 
Michelle Bachelet on ametlikult lahku läinud, kuid mitte lahutatud (see oli tollal Tšiili seaduste alusel võimatu) ning tal on kolm last, poeg ja kaks tütart.

Ta valdab lisaks hispaania keelele inglise, saksa, prantsuse ja portugali keelt.

Tšiili poliitikud
Tšiili presidendid
Tšiili sõjandus
Tšiili Ülikooli vilistlased
Sündinud 1951